

VLADA REPUBLIKE HRVATSKE

Zagreb, 30. rujna 2020.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo financija |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o pokretanju postupka za sklapanje Konvencije između Vlade Republike Hrvatske i Vlade Sjedinjenih Američkih Država o izbjegavanju dvostrukog oporezivanja i sprječavanju porezne utaje u odnosu na poreze na dohodak |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**PRIJEDLOG**

Na temelju članka 7. Zakona o sklapanju i izvršavanju međunarodnih ugovora (Narodne novine, broj 28/96), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_\_\_\_\_\_\_2020. godine donijela

**O D L U K U**

**o pokretanju postupka za sklapanje Konvencije između Vlade Republike Hrvatske i** **Vlade Sjedinjenih Američkih Država** **o izbjegavanju dvostrukog oporezivanja i sprječavanju porezne utaje u odnosu na poreze na dohodak**

**I.**

Na temelju članka 139. Ustava Republike Hrvatske (Narodne novine, br. 85/10 – pročišćeni tekst i 5/14 – Odluka Ustavnog suda Republike Hrvatske) pokreće se postupak za sklapanje Konvencije između Vlade Republike Hrvatske i Vlade Sjedinjenih Američkih Država o izbjegavanju dvostrukog oporezivanja i sprječavanju porezne utaje u odnosu na poreze na dohodak (u daljnjem tekstu: Konvencija).

**II.**

Pitanje izbjegavanja dvostrukog oporezivanja između Republike Hrvatske i Sjedinjenih Američkih Država do sada nije bilo riješeno.

Sklapanje Konvencije samo je nužan slijed ukupnih aktivnosti koje Republika Hrvatska poduzima radi povećanja stupnja uzajamne gospodarske suradnje između Republike Hrvatske i Sjedinjenih Američkih Država.

**III.**

Sklapanje Konvencije predlaže se radi poboljšanja uvjeta i povećanja međusobne razmjene dobara i usluga, te povećanja stupnja ukupne gospodarske aktivnosti obiju država.

Konvencijom će se omogućiti brojne olakšice pri oporezivanju dohotka i dobiti rezidenata država ugovornica, potaknut će se strana ulaganja u Republiku Hrvatsku, otvorit će se mogućnosti za povećanje međusobne razmjene dobara i usluga te će se potaknuti borba protiv izbjegavanja plaćanja poreza putem razmjene obavijesti.

**IV.**

Prihvaća se Nacrt konvencije, kao osnova za vođenje pregovora.

Nacrt konvencije iz stavka 1. ove točke sastavni je dio ove Odluke.

**V.**

Određuje se izaslanstvo Vlade Republike Hrvatske za vođenje pregovora u sljedećem sastavu, i to:

- tri predstavnika Ministarstva financija:

- ravnatelj Porezne uprave, voditelj izaslanstva

- voditelj Službe za izbjegavanje dvostrukog oporezivanja, član

- savjetnik iz Službe za izbjegavanje dvostrukog oporezivanja, član

- predstavnik Ministarstva vanjskih i europskih poslova, član.

Troškovi za rad izaslanstva obuhvaćaju troškove vođenja pregovora, a osigurani su u državnom proračunu Republike Hrvatske na poziciji Ministarstva financija i na poziciji Ministarstva vanjskih i europskih poslova.

**VI.**

Ovlašćuje se potpredsjednik Vlade Republike Hrvatske i ministar financija da, u ime Vlade Republike Hrvatske, potpiše Konvenciju.

U slučaju njegove spriječenosti, ovlašćuje se izvanredni i opunomoćeni veleposlanik Republike Hrvatske u Sjedinjenim Američkim Državama da, u ime Vlade Republike Hrvatske, potpiše Konvenciju.

**VII.**

Izvršavanje Konvencije neće zahtijevati dodatna financijska sredstva iz državnog proračuna Republike Hrvatske.

**VIII.**

Konvencija ne zahtijeva donošenje novih ili izmjenu postojećih zakona, ali podliježe potvrđivanju po članku 18. Zakona o sklapanju i izvršavanju međunarodnih ugovora.

**IX.**

Danom donošenja ove Odluke stavlja se izvan snage Zaključak Vlade Republike Hrvatske, Klasa: 410-01/93-03/02, Ur.broj: 5030114-93-2 od 15. srpnja 1993. godine, kojim je prihvaćen Prijedlog za pokretanje postupka za vođenje pregovora i sklapanje sporazuma između Vlade Republike Hrvatske i Vlade Sjedinjenih Američkih Država o izbjegavanju dvostrukog oporezivanja i sprječavanja utaje poreza na dohodak i kapital, te drugih vrsta poreza i Zaključak Vlade Republike Hrvatske, Klasa: 410-01/94-01/55, Ur.broj: 5030114-95-1 od 17. ožujka 1995. godine, kojim je prihvaćeno Izvješće o vođenim pregovorima za sklapanju Ugovora o izbjegavanju dvostrukog oporezivanja porezima na dohodak i na imovinu, između Vlade Republike Hrvatske i Vlade Sjedinjenih Američkih Država.

Klasa:

Ur. broj:

Zagreb, \_\_\_\_\_\_\_\_\_\_\_ 2020.

|  |  |
| --- | --- |
|  | PREDSJEDNIK  mr. sc. Andrej Plenković |

**OBRAZLOŽENJE**

Pitanje izbjegavanja dvostrukog oporezivanja između Republike Hrvatske i Sjedinjenih Američkih Država do sada nije bilo riješeno te je, sukladno tome, pokrenut postupak za pregovaranje i sklapanje Konvencije između Vlade Republike Hrvatske i Vlade Sjedinjenih Američkih Država o izbjegavanju dvostrukog oporezivanja i sprječavanju porezne utaje u odnosu na poreze na dohodak (u daljnjem tekstu: Konvencija). Sklapanje Konvencije nužan je slijed ukupnih aktivnosti koje Republika Hrvatska poduzima radi povećanja stupnja uzajamne gospodarske suradnje između Republike Hrvatske i Sjedinjenih Američkih Država, a potpisivanjem Konvencije omogućit će se brojne olakšice pri oporezivanju dohotka i dobiti rezidenata država ugovornica, potaknut će se strana ulaganja u Republiku Hrvatsku, otvorit će se mogućnosti za povećanje međusobne razmjene dobara i usluga, odnosno povećanja stupnja uzajamne gospodarske suradnje između Republike Hrvatske i Sjedinjenih Američkih Država te će se potaknuti borba protiv izbjegavanja plaćanja poreza putem razmjene obavijesti.

Kao osnova za vođenje pregovora, u svrhu sklapanja Konvencije, uzima se Nacrt konvencije o izbjegavanju dvostrukog oporezivanja i sprječavanju porezne utaje s obzirom na poreze na dohodak koji predstavlja model Republike Hrvatske izrađen prema vlastitoj poreznoj politici, a temelji se na američkom modelu i modelu Organizacije za gospodarsku suradnju i razvitak (OECD).

Nacrt konvencije, u uvodnom dijelu, sadrži odredbe koje se odnose na definiranje pojmova koji se spominju u ostalim odredbama Konvencije (jedna od najvažnijih jest definicija rezidenta, pomoću koje se izbjegava dvostruko oporezivanje hrvatskih rezidenata). Nadalje, omogućuje se hrvatskim građevinskim i sličnim društvima da ne plaćaju porez na dobit u Sjedinjenim Američkim Državama, ako ti radovi traju kraće od 12 mjeseci. Dobit od poslovanja oporezuje se u državi rezidentnosti društva, osim u slučajevima postojanja stalne poslovne jedinice. Omogućuje se hrvatskim zrakoplovnim i brodarskim društvima, koja obavljaju međunarodni prijevoz robe između Republike Hrvatske i Sjedinjenih Američkih Država, plaćanje poreza na ostvarenu dobit isključivo u Republici Hrvatskoj. Snižavaju se stope poreza za pasivni dohodak u odnosu na postojeće stope propisane domaćim zakonima. Isto tako, uređeno je i pitanje oporezivanja dohotka od nekretnina, dobiti od otuđenja imovine, dohotka od nesamostalnog rada, naknada članova uprave, dohotka sportaša i umjetnika, mirovina, dohotka ostvarenog temeljem rada u državnoj službi te ostalog dohotka koji nije izričito definiran prethodnim odredbama Nacrta konvencije. Nacrtom konvencije uređuju se i odredbe kojima se uklanja dvostruko oporezivanje, odredbe kojima je propisano jednako postupanje prema društvima država ugovornica u raznim poreznim situacijama, postupak zajedničkog dogovaranja u svrhu rješavanja poreznih sporova, razmjena obavijesti kao efikasno sredstvo u borbi protiv izbjegavanja plaćanja poreza te odredbe u vezi prava na povlastice. Završnim odredbama uređuje se stupanje Konvencije na snagu i početak njezine primjene.

Ministarstvo financija podnosi Vladi Republike Hrvatske Prijedlog odluke o pokretanju postupka za sklapanje Konvencije, kojim se stavlja izvan snage Zaključak Vlade Republike Hrvatske, Klasa: 410-01/93-03/02, Ur.broj: 5030114-93-2od 15. srpnja 1993. godine, kojim je prihvaćen Prijedlog za pokretanje postupka za vođenje pregovora i sklapanje sporazuma između Vlade Republike Hrvatske i Vlade Sjedinjenih Američkih Država o izbjegavanju dvostrukog oporezivanja i sprječavanja utaje poreza na dohodak i kapital, te drugih vrsta poreza, kao i Zaključak Vlade Republike Hrvatske, Klasa: 410-01/94-01/55, Ur.broj: 5030114-95-1 od 17. ožujka 1995. godine, kojim je prihvaćeno Izvješće o vođenim pregovorima za sklapanje Ugovora o izbjegavanju dvostrukog oporezivanja porezima na dohodak i na imovinu, između Vlade Republike Hrvatske i Vlade Sjedinjenih Američkih Država.

Zbog stupanja na snagu Zakona o sklapanju i izvršavanju međunarodnih ugovora (Narodne novine, broj 28/96) potrebno je navedene Zaključke zamijeniti Odlukom o pokretanju postupka za sklapanje Konvencije.

Predlaže se Vladi Republike Hrvatske da donese Odluku o pokretanju postupka za sklapanje Konvencije.